Chiclayo
Store norske leksikon,Geografi,Verdens geografi,Sør-Amerikas geografi,Perus geografi
Chiclayo er by i nordlige Peru, nær Stillehavet, 640 kilometer nordvest for hovedstaden Lima. Byen har 799 675 innbyggere i storbyregionen (INEI, 2017), og er et handelssenter for landets nordlige del.
Bybildet er preget av parker og hager, gallerier og markeder. I omegnen dyrkes ris, bomull og sukkerrør ved hjelp av irrigasjon. Katedralen i hovedgaten er bygget i nyklassisk stil etter tegninger utsendt av Gustave Eiffel. Historie I kolonitiden var Chiclayo en landsby med en spansk kirke og et fransiskanerkloster. Offisielt ble byen grunnlagt i 1835. I 2008 oppdaget arkeologer det som ble kjent som de nordlige wari-ruinene like utenfor byen, en forhistorisk by som utgjorde en del av waririket fra det 7. til det 12. århundre etter vår tidsregning. I nærheten ligger også Tucume, en ruinlandsby med 26 prekolumbiske adobe-pyramider, og Sipán, et religiøst senter i mochesivilisasjonen som også er kjent for viktige arkeologiske funn. Les mer i Store norske leksikon Perus geografi Perus befolkning Perus historie arkitektur i Peru